KOMMISSIONEN FORSLAG om fastsættelse af priser for landbrugsprodukter - BIND III Retsakter - Forslag til RÅDETS FORORDNING om ændring af forordning (EØF) nr. 2759/75 om den fælles markedsordning for svinekød

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen [1],

[1] EFT C

under henvisning til udtalelse fra Europa-Parlamentet [2],

[2] EFT C

under henvisning til udtalelse fra Det Økonomiske og Sociale Udvalg [3], og

[3] EFT C

ud fra følgende betragtninger:

(1) Ifølge artikel 4 i Rådets forordning (EØF) nr. 2759/75 af 29. oktober 1975 om den fælles markedsordning for svinekød [4], senest ændret ved forordning (EF) nr. 3290/94 [5], fastsættes der hvert år en basispris for bestemte præsentationsformer for kød af tamsvin. I overensstemmelse med den fremgangsmåde, der er anvendt ved reformen af de fælles markedsordninger i forbindelse med Agenda 2000, og for at give de erhvervsdrivende mulighed for at opstille mere langsigtede produktionsprogrammer, bør basisprisen fastsættes uden tidsbegrænsning, uden at dette dog udelukker fremtidige ændringer, som måtte vise sig påkrævede.

[4] EFT L 282 af 1.11.1975, s. 1.

[5] EFT L 349 af 31.12.1994, s. 105.

(2) Det er nødvendigt at fastsætte basisprisen således, at den bidrager til stabilisering af noteringerne på markederne uden at medføre dannelse af strukturbetingede overskud i Fællesskabet.

(3) Basisprisen bør fastsættes for en standardkvalitet som fastlagt ved Rådets forordning (EØF) nr. 3220/84 af 13. november 1984 om fastsættelse af Fællesskabets handelsklasseskema for svinekroppe [6], senest ændret ved forordning (EF) nr. 3513/93 [7].

[6] EFT L 301 af 20.11.1984, s. 1.

[7] EFT L 320 af 22.12.1993, s. 5.

(4) For at opnå overensstemmelse med de af Rådet vedtagne bestemmelser om komitologi bør bestemmelserne herom i forordning (EØF) nr. 2759/75 ændres. Da de nødvendige foranstaltninger til gennemførelse af nærværende forordning er forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8], bør førstnævnte foranstaltninger træffes efter den forvaltningsprocedure, der er fastlagt i artikel 4 i nævnte afgørelse -

[8] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

I forordning (EØF) nr. 2759/75 foretages følgende ændringer:

1. Artikel 4, stk. 1, affattes således:

"1. Basisprisen for kød af tamsvin i form af hele eller halve kroppe, i det følgende benævnt "slagtede svin", af standardkvalitet fastsættes til 1 509,39 EUR/t fra den 1. juli 2000.

Standardkvaliteten fastsættes ud fra svinekroppenes vægt og indhold af magert kød, beregnet efter artikel 2, stk. 2 og 3, i forordning (EØF) nr. 3220/84, på følgende måde:

- svinekroppe med en vægt på mindst 60 kg, men under 120 kg: klasse E

- svinekroppe med en vægt på mindst 120 kg, men ikke over 180 kg: klasse R."

2. Artikel 4, stk. 4, udgår.

3. Artikel 23 udgår.

4. Artikel 24 affattes således:

"Artikel 24

1. Kommissionen bistås af en komité, Forvaltningskomitéen for Svinekød, der består af repræsentanter for medlemsstaterne, og som har Kommissionens repræsentant som formand.

2. Når der henvises til nærværende stykke, finder den i artikel 4 i afgørelse 1999/468/EF omhandlede forvaltningsprocedure anvendelse i overensstemmelse med samme afgørelses artikel 7, stk. 3.

3. Det i artikel 4, stk. 3, i afgørelse 1999/468/EF omhandlede tidsrum er på en måned."

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand